題伯時所畫邵平種瓜圖
作者：李彭
朝代：宋

paragraphs: 邵平湯沐故千户，解組投林如脱兔。
勒銘鼎鼐屬伊人，我方荷鋤斸烟雨。
瓜田鈎带蓋阡陌，大者輪囷細旁午。
殽函設險吾何補，日日青門自成趣。
槿籬半破復牽蘿，夕霏晼晚留疏樹。
娟然翠氣出眉嫵，喜得斯人慰遲暮。
劇談欲寫塊磊胸，尚恐軒昂作莊語。
畫師紛紛安足數，對此令人重豪素。
陽陵公子傲雪林，灑落由來足風露。
自言購取傾家貲，柴桑要伴歸來賦。
兩郎後先千載餘，粉墨相追叶風度。
懸之素壁足丘壑，噭噭猿啼起寒霧。